b'\n_START_ARTICLE_\nStara trta\n_START_PARAGRAPH_\nStara trta je okrog 440 let stara vinska trta, ki raste v osrednjem delu mesta Maribor na Lentu, to\xc4\x8dno v Voja\xc5\xa1ni\xc5\xa1ki ulici 8 v Pristanu. Raste ob ju\xc5\xbeni strani pro\xc4\x8delja te enonadstropne hi\xc5\xa1e. Leta 2004 je bila vpisana v Guinnessovo knjigo svetovnih rekordov kot najstarej\xc5\xa1a med vsemi vinskimi trtami na svetu. Hi\xc5\xa1a Voja\xc5\xa1ni\xc5\xa1ka 8 in Stara trta sta zavarovani kot kulturni spomenik lokalnega pomena._NEWLINE_Deblo Stare trte s premerom 25\xc2\xa0cm se v vi\xc5\xa1ini dveh metrov razveji v vodoravne poganjke, ki so oprti na latnik (brajdo) in dose\xc5\xbeejo dol\xc5\xbeino 15 m. Odlikuje jo bujna rast, bogata rodnost, odpornost proti boleznim in dolga \xc5\xbeivljenjska doba. Gre za eno nastarej\xc5\xa1ih doma\xc4\x8dih sort vinske trte na Slovenskem, imenovano modra kav\xc4\x8dina ali \xc5\xbeametna \xc4\x8drnina. Starost Stare trte so po letnicah ugotovili z metodo sonda\xc5\xbee in s pomo\xc4\x8djo mikroskopa.'